khistorydata/jeongjo-sjw-relations huggingface dataset:
정조 7년
癸卯九月初七日酉時。上御誠正閣。軍士房承旨入侍時。右承旨李在學。假注書金孝建。記事官李崑秀尹行任。以次進伏訖。上曰。抄啓文臣親試。明日爲之。出榻敎又命書榻敎曰。同成均鄭志儉許遞。其代。今日政差出。上曰。成均館事知書吏。使之來待。賤臣承命出傳後還入。上命書傳敎曰。明日由月覲門。展拜景慕宮。該房知悉。仍命退。承史以次退出。
정조 7년
行都承旨李憲默在外。行左承旨朴祐源坐。右承旨李在學坐。左副承旨徐鼎修坐。右副承旨洪秉纘坐直。同副承旨趙興鎭坐直。注書二員未差。假注書沈晉賢仕朴能源仕直。事變假注書李敬五仕。
정조 7년
徐鼎修啓曰。大提學黃景源。旣已承牌。弘文提學徐有隣。藝文提學鄭民始。奎章閣提學兪彦鎬。一體牌招。以爲同參考試之地。何如。傳曰。允。
정조 7년
趙興鎭啓曰。假注書金孝建。身病猝重。勢難察任。今姑改差。何如。傳曰。允。
정조 7년
金孝建改差。代以朴能源爲假注書。
정조 7년
傳于朴祐源曰。試官以下入侍。
정조 7년
有政。吏批。判書金鍾秀在外。參判沈豐之進。參議趙鼎鎭牌不進。右副承旨洪秉纘進。啓曰。判書金鍾秀在外。參議趙鼎鎭牌不進。少臣獨政未安。何以爲之。敢稟。傳曰。仍爲之。以李潤彬爲坡州牧使。駕前李錫觀。今加嘉善。加資事。承傳。
정조 7년
再政。以任希雨爲金浦郡守。徐直修爲陽智縣監。
정조 7년
傳于趙興鎭曰。近來士習不古。以是試院之操切士子。殆無餘地。豈非多士自反處乎。雖非親臨。殿庭試取。事體不輕而重。萬一書冊挾入。隨從攔入。有現發之擧。殊非先期飭諭之本意。令大司成。以此意曉諭諸生。諸生。皆學孔子者也。聞此慰藉之敎。寧不知感。搜挾則不必及身。入場之後。如有現發。自有當施之罰。以此先爲知悉。
정조 7년
李在學。以御營廳言啓曰。今九月初八日景慕宮展拜時。月覲門設布帳置之。訓將率集春廣智營軍排立事。命下矣。依傳敎。集春營入直軍五十名內。營直十名除。其餘四十名。領軍把摠李福遠。哨官趙宗藺。領赴訓鍊都監都領陣。東營入直把摠洪健祚。哨官權薫。率領入直軍三十名。依定式。宮大門外把守。哨官申在寬。姑爲代直。而竝待標信擧行。解嚴後。東營入直將官軍兵。還入直所。集春營入直軍。則該將官仍爲率領。春塘臺設布帳外排立。而事畢後。還入直之意。敢啓。傳曰。知道。
정조 7년
李在學。以御營廳言啓曰。本廳千摠李漢興。身病甚重。勢難察任。改差。何如。傳曰。允。
정조 7년
趙興鎭。以成均館言啓曰。今此場中幼學洪胤祚朴省身。良人朴師哲。潛取他儒製呈之試紙而出去之際。見捉於禁亂所。事極駭然。前所未有。竝令攸司。從重科治。何如。傳曰。允。朝以待士之意。入門之前。使之曉諭。入門之後。住輿申諭。在諸生之心。庶幾一分知感而矯非。今番場中淆雜尤甚。隨從書冊之攔入姑勿論。他人施券。有此竊拾持去之擧。事之駭然。莫此爲甚。科場自有科場之律。依草記施行。其中良人稱名者。尤極無狀。攔入及竊拾委折。爲先別樣推問。
정조 7년
癸卯九月初八日卯時。上詣景慕宮。展拜入侍時。行左承旨朴祐源。右承旨李在學。左副承旨徐鼎修。右副承旨洪秉纘。同副承旨趙興鎭。假注書沈晉賢。事變假注書李敬五。記事官李崑秀尹行任。以次侍立。上具翼善冠衮龍袍。乘輿出宣政門。由協陽門。由建陽門出仁政門住輿。上曰。九日製儒生入門時。使之濟濟趨入。毋至襍沓。隨從書冊。雖或有濫入之事。自外出送。切勿犯科之意。左副承旨與大司成。詳細曉諭於諸生。諸生等皆令留待於靑陽門外。姑勿入場。又下敎曰。予以待多士之意。搜不及身。只令自外出置書冊。蓋欲使諸生不至犯科。諸生必當體予待多士之意。毋至有後悔事。使政院吏遍諭於諸生處。上由靑陽門出月覲門。入逌覲門至齋室後門。上降輿入齋室。上曰。諸臣勿爲問安。來待前門。少頃。上出就板位。行再拜禮。入宮內奉審後。還御齋室。上曰。藥房都提調提調。使之入侍。賤臣承命出傳。與都提調徐命善。提調鄭尙淳偕入。上曰。本宮都提調提調入侍。賤臣承命出傳。與都提調鄭存謙。提調徐有隣李在協偕入。上曰。昨者綸音。嶺南亦入其中。而更思之。嶺南被災。比之五道。猶有淺深之別。不可一例爲之。原傳敎中前期知委。下至於嶺南被災。不無淺深。舊還停退。新還代捧。只尤甚邑擧行二十四字添書。聞畿甸春大同之聞字抹去。卽爲行會於本道。可也。雖或銷刻之嫌。被災旣有淺深之別。則似無斑駁之歎矣。存謙曰。同慶之恩。旣甚曠絶。隨其年事。亦豈無區別之道乎。上曰。戶判。先爲出去。卽爲頒布。有隣承命先退。存謙曰。北道交濟倉設置。法意有在。前以諸道還穀分留狀來後。抽栍摘奸之意。出擧條。分付矣。交濟倉卽南北關備荒之資。所關尤重。爲先文郞廳差下。不多日內下送。摘奸。何如。上曰。依爲之。出擧條上曰。文郞廳如欲差出。誰爲可合耶。存謙曰。趙弘鎭申耆。可合此任矣。上曰。玉堂中。誰可差出耶。存謙曰。沈基泰可合矣。上曰。俱好矣。存謙曰。畿甸民事。誠爲可悶。坡州牧使許𡨶。金浦郡守鄭東閔。實病俱劇。有難察任。卽令改差。陽智縣監徐有悌。飭敎之下。不卽還官。下去之後。滯務如前云。未知實病之果如何。而此時災邑。不可一任其瘝曠。罷黜。何如。上曰。依爲之。出擧條上曰。畿伯。今已發巡耶。祐源曰。曉已出去云矣。上曰。卿等先退。存謙等以次退出。上出齋室後門。乘輿出逌覲門入月覲門至靑陽門駐輿。上曰。儒生皆令入場。見今大比在前。鄕外儒生。必多入赴者。日氣亦極淸和。當出好題。盡才善作事。遍諭於儒生等處。命書傳敎曰。禮房承旨。持此御題。與大提學進詣春塘臺。試取以來。上曰。承旨及大提學。先捧十軸後。先爲詣閤。同成均則留在試所。收券以來。而未時前則切勿捧券。試所呼呈前。如有呈券之人。還爲出給。可也。在學曰。藝文提學鄭民始。纔已牌不進矣。同參考試。旣有定式。更爲牌招。何如。上曰。依爲之。出擧條命書傳敎曰。政官牌招開政。此時畿邑守令。不可暫刻曠官。執災檢田。亦多未了。坡州牧使金浦郡守陽智縣監未差之代。各別擇差。待下批當日下送。在學曰。卽者宣傳官李身敬來言。月覲門外軍兵。當爲解嚴。而月覲門先已下鑰。不得出去云矣。上曰。大駕未及還宮之前。豈可下鑰。當該司鑰守門將一窠。加設差下。使之守直月覲門。可也。上出靑陽門。由建陽門協陽門。入宣政門。諸臣以次退出。
정조 7년
癸卯九月初八日巳時。上御誠正閣。抄啓文臣親試入侍時。行左承旨朴祐源。同副承旨趙興鎭。假注書朴能源。記注官金健修。記事官李祖承。以次進伏訖。試官原任提學李徽之。二提學兪彦鎬。原任直提學鄭民始。一直提學鄭志儉。二直提學徐有防入行四拜禮。上命諸試官入侍。徽之進前問候訖。上命懸題。試官少退。上曰。政官牌招開政。仍命祐源書傳敎曰。旣有擇差之命。則以已經中下及曾以不法守令。肆然擬入。當初擇擬之命。果安在哉。當該銓官。越捧三等。更爲擬入。又命書榻敎曰。九日製科次入侍。仍命退。諸臣以次退出。
정조 7년
癸卯九月初八日申時。上御誠正閣。科次入侍時。大提學黃景源。二提學兪彦鎬。弘文提學徐有隣。藝文提學鄭民始。一直提學鄭志儉。二直提學徐有防。大司成金憙。對讀官沈基泰李鼎運李崑秀尹行任。行左承旨朴祐源。右承旨李在學。右副承旨洪秉纘。假注書朴能源。記注官金健修。記事官李祖承。以次進伏訖。上命祐源書榻敎曰。戶房承旨與下直守令入侍。賤臣承命出。與同副承旨趙興鎭。坡州牧使李潤彬。金浦郡守任希雨。陽智縣監徐直修偕入進伏。上問職姓名。潤彬希雨直修。各以次奏職姓名訖。上曰。今年畿邑之歉荒。無異昨年云。爾等下去。須竭心救濟。可也。仍下敎曰。試所承旨入侍。賤臣承命出。與左副承旨徐鼎修偕入進伏。上曰。兵曹入直郞廳誰也。仍命入侍。賤臣承命出。與兵曹佐郞權中憲偕入進伏。上命諸試官。分考試券。又命先考律次考頌。初合考後。命考限後試券。仍出榜。上曰。今番科作。俱極精妙。而其中律詩壯元科作尤好。眞不易得之文也。仍命在學書傳敎曰。九日製三上一生員林淳浩。進士沈鍒洪義浩。竝直赴會試。三中生員洪樂敏。給二分。三下進士李觀海李載源。幼學李漢德閔鄭濉。各給一分。草三下幼學金熙河李希延。各紙四卷筆四枝墨四笏賜給。次上進士姜儐朴道永。幼學趙相賢徐宏修洪益友申頤朝。進士黃勉喆。生員姜在寅。各紙三卷筆三枝墨三笏賜給。又命在學書榻敎曰。入格儒生。明日待令。上命試官對讀官先退。仍命退。諸臣以次退出。
정조 7년
行都承旨李憲默在外。行左承旨柳義養坐直。行右承旨李得濟坐。左副承旨李亨元坐直。右副承旨趙興鎭坐。同副承旨鄭景淳坐。注書二員未差。假注書李儒修仕朴能源仕直。事變假注書李敬五仕。
정조 7년
趙興鎭啓曰。玉堂備員間。視事。頉稟。傳曰。知道。
정조 7년
鄭景淳啓曰。卽者副修撰李鼎運。以其親病。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 7년
趙興鎭啓曰。合辭方張之時。諫院無詣臺之員。事甚未安。除在外疏批未下外。呈告人員。竝卽牌招。何如。傳曰。允。
정조 7년
傳于趙興鎭曰。承旨率入格儒生入侍。
정조 7년
傳于趙興鎭曰。不爲仕進承旨許遞。前望單子入之。待下批。牌招察任。
정조 7년
承旨前望單子入之。柳義養落點。
정조 7년
柳義養啓曰。假注書沈晉賢。身病猝重。勢難察任。今姑改差。何如。傳曰。允。
정조 7년
沈晉賢改差。代李儒修爲假注書。
정조 7년
承旨前望單子入之。李得濟李亨元鄭景淳落點。
정조 7년
傳于柳義養曰。禮房承旨入侍。
정조 7년
傳于趙興鎭曰。右承旨入侍。
정조 7년
以正言李思祚牌不進罷職傳旨。傳于李亨元曰。只推。
정조 7년
傳于李得濟曰。林川郡守西原縣監代。口傳各別擇差。
정조 7년
吏曹口傳政事。洪秉殷爲林川郡守。朴師沃爲西原縣監。
정조 7년
傳于柳義養曰。召對爲之。
정조 7년
李亨元啓曰。明日次對。憲府無進參之員。除在外外。呈告人員。竝待開門牌招。何如。傳曰。允。
정조 7년
李得濟。以弘文館言啓曰。本館上番校理臣沈基泰。以東學兼敎授。今日儒生試取事。晝仕出去之意。敢啓。傳曰。知道。
정조 7년
李得濟。以兵曹言啓曰。曹司五衛將趙城鎭。所患痰癖之症。轉益沈篤。時月之內。無望供職。屢度呈狀。實病旣如是。則宿衛輪番之任。不可久曠。今姑改差。何如。傳曰。允。
정조 7년
柳義養。以武一所意啓曰。今日平明開場。木箭仍爲試取。而應試二百十六人內。昨日入格七十八人。今日入格四十七人。合爲一百二十五人。未入格九十一人矣。木箭。今已畢試。鐵箭。鱗次試取之意。敢啓。傳曰。知道。
정조 7년
李亨元。以武一所意啓曰。今日平明開場。片箭仍爲試取。而應試一百二十五人內。昨日入格六人。今日入格三人。合爲九人。未入格一百十六人矣。片箭。今已畢試。騎芻。鱗次試取之意。敢啓。傳曰。知道。
정조 7년
李得濟。以武一所意啓曰。臣所木箭入格擧子一百二十五人內。鐵箭入格一百十三人。未入格十二人矣。今已畢試。片箭仍爲試取之意。敢啓。傳曰。知道。
정조 7년
李得濟。以武一所意啓曰。臣所入格擧子一百二十五人內。片箭自天字至玄字。入格六人。未入格一百十九人之意。敢啓。傳曰。知道。
정조 7년
李亨元。以武一所意啓曰。臣所入格擧子一百二十五人內。鳥銃入格三十三人。未入格九十二人矣。今已畢放。騎槍。鱗次試取之意。敢啓。傳曰。知道。
정조 7년
李亨元。以武一所意啓曰。臣所入格擧子一百二十五人內。騎槍試取。無入格之意。敢啓。傳曰。知道。
정조 7년
李亨元。以武一所意啓曰。臣所入格擧子一百二十五人內。騎芻入格二十一人。未入格一百四人矣。今已畢試。鳥銃。鱗次試放之意。敢啓。傳曰。知道。
정조 7년
李亨元。以武二所意啓曰。今日平明開場。騎芻仍爲試取。而應試九十人內。昨日入格十八人。今日入格五人。合爲二十三人。未入格六十七人。騎芻。今已畢試。鳥銃。鱗次試放之意。敢啓。傳曰。知道。
정조 7년
李得濟。以武二所意啓曰。今日平明開場。木箭仍爲試取。而應試一百六十三人內。昨日入格八十二人。今日入格十四人。合爲九十六人。未入格六十七人矣。木箭。今已畢試。鐵箭。鱗次試取之意。敢啓。傳曰。知道。
정조 7년
李得濟。以武二所意啓曰。臣所木箭入格九十六人內。今日鐵箭入格九十人。未入格六人。今已畢試。片箭。鱗次試取之意。敢啓。傳曰。知道。
정조 7년
李亨元。以武二所意啓曰。臣所今日鳥銃應放九十人內。入格十六人。不中七十四人。鳥銃。今已畢放。騎槍鱗次試取之意。敢啓。傳曰。知道。
정조 7년
李得濟。以武二所意啓曰。臣所鐵箭入格九十人內。今日片箭入格七人。未入格八十三人。片箭。今已畢試。騎芻。鱗次試取之意。敢啓。傳曰。知道。
정조 7년
副修撰李鼎運疏曰。伏以。先寢訖改封之役。玉趾忘勞。聖孝彌光。元子彰岐嶷之美。誕辰初過。天人胥悅。區區下情。實不勝感歎愛戴之忱。仍伏念。臣學旣蔑裂。跡又疎逖。三司邇列。自知不稱。而昊天之德。偏加賤軀。玉署之除。每出特旨。臣感激洪造。聞命輒膺。而間陪法講。終乏絲毫之裨。猥廁常參。未免含默而退。聖上發臨朝之歎。大僚請問備之罰。中夜循省。羞愧欲死。其何敢貪恩戀寵。强顔就列。重貽淸朝之羞也。抑臣情私。又有所萬萬煎急者。臣之老父。年迫七旬。衰病日深。居常懔綴。卽接家信。則素患風痺之祟。越添於換節之際。痰滯而胸膈牽痛。頭眩而精神昏瞀。飮啖全却。症狀危劇。臣自聞此報。方寸飛越。按住不得。徑出禁局。伏乞聖慈。亟賜鐫削。以肅朝綱。以便救護。不勝幸甚。答曰。省疏具悉。爾其勿辭。救護父病。
정조 7년
戶曹參判柳義養疏曰。伏以。臣塡骨浹髓。罔非國恩。又於今年。旣擢卿月之班。又忝使星之命。貤秩之典。恩及考妣。孤露餘生。少慰不洎之痛。專對之行。光動遠邇。布衣賤迹。益切踰分之榮。臣是何人。何以得此於聖明之世也。夙宵感泣。惟隕結是期耳。臣之父母墳山。在原春道橫城地。而職事所縻。久闕省掃。方當霜露之節。冞深怵惕之懷。朝臣之陞資者。每有呈告焚黃之典。出疆者亦有乞由省楸之例。玆敢略具短章。猥陳私懇。伏乞聖明。俯垂諒察。特許往還之暇。俾伸至情。千萬幸甚。答曰。省疏具悉。依所請往省。
정조 7년
持平洪聖淵啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請勿故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。請行副司直申尙權。亟施屛裔之典。掌令柳匡國。時在洪忠道木川地。持平孟至大。時在洪忠道溫陽地。請竝斯速乘馹上來事。下諭。答府曰。不允。第四件事第五件事第十件事。亟停勿煩。下諭事。依啓。措辭見上
정조 7년
癸卯九月初九日卯時。上御誠正閣。同副承旨與入格儒生入侍時。同副承旨趙興鎭。假注書朴能源。記事官李崑秀尹行任。以次進伏訖。上命書傳敎曰。昨以待士之意。入門前。使之書揭傳敎於闕外。預各聞知。入門後。亦令申諭。此蓋期於無犯。而聞試所言。書冊隨從之被執於禁亂所者。其數夥然云云。不念諄複之敎。又復恣意冒禁。士習之澆漓。至於此甚。所宜一一如律科罪。而士習之不能丕變。直由於未盡導率而然。見今大比。期日在卽。姑且勿問。更觀前頭。不害爲申令之道。惟玆之敎。非忽於嚴科場。朝家之意。猶欲不失其待士之意。然又更犯。決無顧藉之理。以此意。令成均館曉諭諸生。此後場中。書冊隨從等雜亂之弊。更加各別申飭。仍命入格儒生入侍。林淳浩進前奏姓名。上曰。觀爾所作。句法精明。意致佳妙。予甚嘉尙也。次至李漢德。上問姓名後。仍問誰也。漢德對曰。李思祚之子矣。次至李觀海。上問姓名後。仍問爾有律工乎。觀海對曰。臣所作行詩爲千餘首。而律工則不多矣。次至洪義浩。上曰。爾三次居魁。而今番所作亦佳。須努力善觀會試也。次至洪樂敏。上問姓名後。仍下敎曰。爾文雖呈於限後。所作甚佳。故予特擢置於三中等也。次至李希延。上問姓名後。仍問誰也。希延對曰。李趾永之子矣。上曰。爾爲初試乎。對曰。賞格矣。次至李載源。上問姓名後。仍問誰之族乎。載源對曰。李應協之族矣。上曰。須努力善觀會試也。次至黃勉喆。上問姓名後。仍問誰也。勉喆對曰。黃運祚之姪矣。次至姜儐。上問姓名後。又問爾曾前爲初試。。儐對曰。初試前後爲五次矣。上曰。今番惜不得初試也。次至朴道永。上問姓名後。仍問誰之族乎。道永對曰。朴長卨之族矣。次至趙相賢。上問姓名後。仍問誰也。相賢對曰。趙宗晉之子矣。次至申頤朝閔金啓河。各奏姓名後。以次退。上曰。沈鍒。待令乎。賤臣承命。以未及入來回奏。上命書榻敎曰。左承旨入侍。又命書傳敎曰。左承旨右承旨許遞。前望單子入之。待下批牌招察任。仍命退。諸臣以次退出。
정조 7년
癸卯九月初九日巳時。上御誠正閣。同副承旨入侍時。同副承旨鄭景淳。假注書朴能源。記注官金健修。記事官尹行任。以次進伏訖。上命景淳進前。問曰。爾累除此任。一不承命。今見爾面。衰也。甚矣。年紀幾何。景淳對曰。臣年爲六十三歲。而病勢已痼。前後恩命。一未承膺。若有一分可强之勢。豈敢如是逋慢乎。上曰。爾病果難於夙夜之任矣。命先退。仍下敎曰。左承旨右承旨入侍。賤臣承命出。與左承旨柳義養。右承旨李得濟偕入進伏。上命得濟。書鄭志儉李鼎運疏批。因下敎曰。卿其竭心奉公。以繼先將臣之志。命先退。又命義養進前。仍下敎曰。尙瑞直長李萬運。今方入直乎。義養對曰。萬運。見今入直云矣。上曰。卿近日姑勿辭遞。與萬運從容入侍。可也。仍命退。諸臣以次退出。
정조 7년
癸卯九月初九日申時。上御誠正閣。禮房承旨入侍時。右副承旨趙興鎭。假注書朴能源。記注官金健修。記事官尹行任。以次進伏訖。上曰。昨日科試入格諸作。俱極佳妙。榜可謂善出矣。興鎭曰。果如聖敎矣。上命書榻敎曰。進御加味白朮散。自今日一貼式煎入。仍命退。諸臣以次退出。
정조 7년
行都承旨李憲默在外。行左承旨朴祐源未肅拜。行右承旨柳義養坐。左副承旨李亨元坐直。右副承旨金憙坐。同副承旨趙興鎭坐直。注書二員未差。假注書李儒修仕朴能源仕直。事變假注書李敬五仕。
정조 7년
以來十一日。輪對。取稟。傳于金憙曰。爲之。
정조 7년
有政。吏批。判書金鍾秀在外。參判沈豐之進。參議趙鼎鎭牌不進。行左承旨柳義養進。啓曰。判書金鍾秀在外。參議趙鼎鎭牌招不進。小臣獨政未安。何以爲之。敢稟。傳曰。仍爲之。以鄭尙淳爲戶曹判書。金履素爲戶曹參判。李身晦爲軍資正。朴祐源金憙爲承旨。
정조 7년
兵批。判書李𡊠式暇。參判洪良浩病。參議李致中入直進。參知鄭存中病。同副承旨趙興鎭進。副司直李在簡朴祐源李在學徐鼎修洪秉纘閔台爀單付。
정조 7년
傳于李亨元曰。大司成前望單子入之。
정조 7년
傳于金憙曰。坐直承旨與二提學入侍。
정조 7년
傳于趙興鎭曰。因筵臣言聞之。騎芻規矩。二中以三中頒布云。必是誤書之致。以此令兵曹知悉。朝紙以二中。更爲頒布。
정조 7년
傳于趙興鎭曰。京外儒武之許久在京。主客俱不免受困。庭試殿試期日與初試日字太遠。更觀武科初試出榜遲速。殿試日字。進定推擇以入事。分付。
정조 7년
大司成前望單子入之。趙鼎鎭落點。
정조 7년
以禁府都囚徒。傳于趙興鎭曰。保放罪人趙亨逵原供辭。全不成說。還囚。更爲捧供。
정조 7년
趙興鎭。以禮曹言啓曰。水軍李觀用。入參於今番監試初試二所進士二等第五人。而頉免水軍事。呈狀矣。取考其入格試紙祕封。則居在龍川。故更爲詳考啓下榜目。則以居龍仁誤書矣。原榜目中。付標以入。而當該試官。難免不察之失。竝推考警責。何如。傳曰。允。
정조 7년
趙興鎭。以禮曹言啓曰。卽接四館所牒報。則今九月九日製入格。生員林淳浩。進士沈鍒洪義浩。直赴會試。生員洪樂敏。給二分。進士李觀海李載源。幼學李漢德閔鄭濉。給一分事。命下。而分等許赴事。報來矣。林淳浩沈鍒。依例許赴於庭試殿試。而洪義浩則前以七夕製入格。已爲許赴於殿試。則不可疊許。今番殿試許赴則勿論。洪樂敏李觀海李載源李漢德閔鄭濉。竝許赴於庭試初試。較藝等第之意。分付。何如。傳曰。允。
정조 7년
金憙。以禮曹言啓曰。卽接元陵別檢所報。則本陵陵上莎草。近以細雨時下。朝露且降。陽曝之時則間用水車。遍有生意。別無他頉云矣。敢啓。傳曰。知道。
정조 7년
趙興鎭。以禮曹言啓曰。去辛丑年出來別差倭等所獻進上物種中。渡海譯官護還裁判差倭齎來朱漆中圓盆十枚及蔚山漂民順付齎來彩畫中圓盆十枚等物。俱爲窳而不正。品甚劣下。故其時自萊府退送後。改備以納事。臣曹草記。蒙允矣。卽接東萊府使所報中。今此兩物種。俱以改備上來。一體看品內入之意。敢啓。傳曰。知道。
정조 7년
趙興鎭。以兵曹言啓曰。本曹敎鍊官行伍窠。今方有闕矣。依定式。標下軍兵中取才。以其居首者塡差之意。敢啓。傳曰。知道。
정조 7년
趙興鎭。以御營廳言啓曰。本廳前中軍李得濟。本職旣已遞改。還爲差下。使之察任。何如。傳曰。允。
정조 7년
金憙。以義禁府言啓曰。平安監司李性源狀啓據。刑曹粘目內。泰川縣監韓㵛。令該府拿問處之事。允下矣。韓㵛。時在任所云。依例發遣府羅將拿來。何如。傳曰。允。
정조 7년
戶曹判書徐有隣疏曰。伏以。維九之月。茀祿川至。元子宮誕彌之辰初屆。頌騰重离。慶溢八域。仍伏念。臣竊有區區肝膈之懇。丕擬仰首冒陳於仁覆之下。而月前之疏。急於辭濫。資乞恩暇。不遑拖及。竟致泯默。而憧憧一念。如魚中釣。未敢一日自安也。噫。臣之本末長短。聖明之所俯燭耳。珷玞之賤。本非瑚璉之飾。樗櫟之散。豈比豫章之用。而祗緣生成之澤浹骨。赴蹈之念銘肺。凡有除命。不俟駕屨。商量未周於顚沛。職分都付於奔走。駸駸然外內淸要之遍歷。而不曾力辭。殆同固有。自顧竭駑鈍圖報之計。便歸沒知覺貪榮之科。涓埃莫報。寵渥徒竊。每一念至。不寒而栗。噫。度支惠局。一國財賦之所自出也。拮据之繁氄。簿書之浩汗。與之相上下。雖使人各分掌。專心致力。尙患難了。況擔着於一身者乎。臣之兼叨兩任。垂及半載矣。凜乎臨淵。惕居度日。而以其廳規之專委右僚。承佐下風。苟幸無罪。今則猥陞恩資。而裒然居一堂上之職上。所稱一國財賦。左兜右攬。蚊蝱負山。僬僥扛鼎。未足以喩其萬一。人之見臣者。或以履滿而憂之。或以弊精而慮之。然臣身非臣之有。生死夷險。惟上所使。事屬於臣者。義不自恤。而其奈國事之僨誤。經用之疎虞何哉。人之百爲。最不可力致者。材具也。神用也。臣之黽勉行公。除却覲行往來。纔不滿數日。而每見曹吏廳胥。抱牘群至。心疼目眩。不分東西。題決互換。措置多錯。已覺瘡疣之八九分綻露矣。以此材具。以此神用。雖欲策勵孟晉。將何以抵當得乎。矧今饑荒荐臻。蓋藏俱空。經費罔涯。民力且竭。政宜另付聰鍊之人。俾盡經紀之責。而如臣昏劣。兼管重務。强其不能。抑而行之。一事二事。誤着無餘。則雖有智者。無以善其後矣。臣斷斷此心。實出爲公。若或爲一毫占便之計而有此呼籲。則日月俯臨。其誰欺欺天乎。伏乞聖慈。曲察由中之懇。特垂體下之恩。亟遞臣本兼度支惠局之任。以幸國事。以安微分。不勝大願。答曰。省疏具悉。以今災歲荒政。竝管戶惠。勢有所妨。卿之度支本任。許遞。
정조 7년
癸卯九月初十日未時。上御誠正閣。禮房承旨入侍時。右副承旨趙興鎭。假注書李儒修。記事官李崑秀尹行任。以次進伏訖。上曰。政望入之。賤臣承命出。持政望進伏。上命書傳敎曰。昨筵見之。病勢果難供劇。同副承旨鄭景淳許遞。今日政。在京無故人差出。又命書傳敎曰。亞將排望乏人。承宣自多可爲之人。行右承旨李得濟許遞。又命書傳敎曰。戶曹判書。待下批牌招察任。軍士房承旨入侍事。出榻敎賤臣承命出。與軍士房承旨李亨元偕入。上曰。宮墻頹圮處。尙未收築云。卿其往審。亨元承命出。上命退。諸臣以次退出。
정조 7년
癸卯九月初十日酉時。上御誠正閣。右副承旨與二提學入侍時。二提學兪彦鎬。右副承旨趙興鎭。假注書朴能源。記事官李崑秀尹行任。以次進伏訖。上命彦鎬進前曰。卿爲覲親呈辭。而中官誤以病親呈辭來告。致此稽滯。仍命興鎭書榻敎曰。當該中官拿處。上曰。卿有老親。遠地來往。極爲悶念矣。彦鎬曰。聖上曲念。下情至此。臣不勝惶感之至。上曰。今番科作甚好。於卿意。何如。彦鎬曰。科作儘好。而被抄諸人皆實才云。科榜果協衆望矣。上命先退。上命日記修納未修納成冊持入。賤臣承命出。持成冊回奏。上命書傳敎曰。開留完伯廣尹春倅。在承旨時。以未修納日記檢飭事。指名專委。近皆外遷。無句管之人。取見修未修成冊。未修若是夥然。李亨逵朴祐源李在學沈豐之。專當察飭。仕進日字無多。限內不修納者。依前定式捧傳旨。萬一掩置。當該承旨。與犯者同罪。以此知悉。上命書傳敎曰。堂后日記。愆限修納。作一痼弊。前此。申飭。果何如。仕進日字。亦皆無多。如是延拖。萬萬駭然。李敬五朴能源徐瀅修沈晉賢金孝建申大龜金良倜等。皆令朝房三日內修納。過限者。直捧拿處傳旨。其中只經一二次入侍人。限二日修納事。分付。仍命退。諸臣以次退出。
정조 7년
行都承旨李憲默在外。行左承旨朴祐源坐直。右承旨未差。左副承旨李亨元坐。右副承旨林錫喆坐直。同副承旨趙興鎭坐。注書二員未差。假注書李儒修仕朴能源仕直事變假注書李敬五仕。
정조 7년
林錫喆啓曰。明日摛文院齋宿相値。再明日眞殿行祭相値。視事頉稟。傳曰。知道。
정조 7년
趙興鎭啓曰。禁衛營將官來言。今日本營軍兵。日次私習云矣。敢啓。傳曰。停。
정조 7년
傳于朴祐源曰。輪對官入侍。
정조 7년
傳于朴祐源曰。今日試官當出望。政官不可不備員。吏曹參議前望單子入之。待下批牌招察任。
정조 7년
以正言洪樂恒許遞傳旨。傳于李亨元曰。疏批未下之人。元無許遞之命。必是中官之誤傳。原傳旨付標。
정조 7년
李亨元啓曰。大司諫李亨逵。正言李思祚牌不進推考傳旨及罷職傳旨。今方捧入。而司諫李一曾。獻納趙錫穆在外。正言洪樂恒疏批未下。武一二所監試官。無以分排受點。何以爲之。敢稟。傳曰。在外疏批未下許遞。政官牌招開政。
정조 7년
吏批。判書金鍾秀在外。參判沈豐之。參議金憙。行左承旨朴祐源進。以林錫喆爲承旨。兪彦脩爲司諫。徐秉德爲獻納。徐有隣爲判尹。金基厚爲司僕判官。具壽民爲軍器判官。嚴璹爲內醫提調。
정조 7년
兵批。判書李𡊠進。參判未差。參議李致中入直進。參知鄭存中病。同副承旨趙興鎭進。以李命植爲知事。李在簡爲同知。尹塾爲副摠管。尹承烈爲曹司五衛將。洪致範爲忠壯將。吳載光爲宣傳官。副司直單徐有隣趙尙鎭鄭景淳。
정조 7년
傳于朴祐源曰。再明日眞殿行祭。明日齋宿處所。依例爲之。
정조 7년
傳于李亨元曰。明日出宮門路。以協陽門爲之。
정조 7년
李亨元啓曰。摠戎使徐有大。以武二所試官。今方慕華館進去矣。所佩密符及兼帶左捕將命召及傳令牌大將牌。來請還納。何以爲之。敢稟。傳曰。仍佩往來。
정조 7년
傳于林錫喆曰。承旨柳義養本職許遞。
정조 7년
傳于朴祐源曰。在外臺諫許遞。前望單子入之。
정조 7년
臺諫前望單子入之。掌令李鼎運。獻納申致權。持平李泰永落點。
정조 7년
林錫喆。以吏曹言啓曰。卽接通禮院牒報。則明日齋宿敎是時。左右通禮。不可不備。而左通禮權坪。在外未肅拜云。今姑改差。其代。口傳備擬以入之意。敢啓。傳曰。知道。
정조 7년
吏曹口傳政事。以李運彬爲左通禮。
정조 7년
朴祐源。以吏曹言啓曰。今此王大妣殿加上尊號。景慕宮追上尊號。惠慶宮加上尊號。合三慶庭試文科初試試官。今方擬入。而其中前持平林道浩。前執義兪彦脩金載人。前司諫李東郁。前掌令李運彬。時無職名。令該曹口傳付軍職。何如。傳曰。允。
정조 7년
兵曹口傳政事。副司果單李東郁金載人李運彬林道浩。
정조 7년
朴祐源。以兵曹言啓曰。今此庭試別試武科初試試官望中。時無職名人。口傳付軍職。何如。傳曰。允。
정조 7년
兵曹口傳政事。副護軍李得濟。副司果金和中兪岳柱。竝單付。
정조 7년
李亨元。以備邊司言啓曰。本司文郞廳趙弘鎭。以交濟穀摘奸事。明當辭朝。而時無職名。令該曹口傳付軍職。何如。傳曰。允。
정조 7년
兵曹口傳政事。副司果趙弘鎭。
정조 7년
林錫喆。以備邊司言啓曰。今日本司坐起。諸堂多不進參。事甚未安。應頉外。無故不參人員。竝推考。仍卽牌招。參坐。何如。傳曰。允。
정조 7년
林錫喆啓曰。文一所試官柳義養。時無職名。令該曹口傳付軍職。何如。傳曰。允。
정조 7년
兵曹口傳政事。副司直柳義養。
정조 7년
傳于林錫喆曰。侍衛不可不備員。試所進去兵曹堂上許遞。前望單子入之。
정조 7년
朴祐源。以禮曹言啓曰。卽接永禧殿官員所報。則今此庭試初試時。兩官俱欲觀光云。莫重之地。不可暫時闕直。兩官赴擧時。假官。依定式。令吏曹。以成均館官員口傳啓下。以爲推移入直之地。何如。傳曰。允。
정조 7년
李亨元。以禮曹言啓曰。傳曰。京外儒武之許久在京。主客俱不免受困。庭試殿試期日與初試日字太遠。更觀武科初試出榜遲速。殿試日日字。進定推擇以入事。分付事。命下矣。殿試吉日。更令日官推擇。則今九月十八日爲吉云。以此日擧行。而放榜。同月二十四日午時爲吉云。原粘目中。竝改付標以入之意。敢啓。傳曰。知道。
정조 7년
林錫喆。以兵曹言啓曰。禁衛營所授崇禮門南邊都城新築之間。舊築五間許將頹處。趁此未凍前。卽令撤毁改築事。定奪矣。自分授禁衛營。卽爲撤毁改築。而令繕工監。把子圍排。把守軍兵。亦令該軍門。量宜定送。限改築間。各別守直之意。何如。傳曰。允。
정조 7년
李亨元。以兵曹言啓曰。內吹螺赤及龍虎營兼內吹。今秋等習角賞格。木綿一同十八匹。依啓下單子。分等施賞之意。敢啓。傳曰。知道。
정조 7년
林錫喆。以兵曹言啓曰。明日摛文院齋宿眞殿行祭時。入直禁軍等。別將當爲率領侍衛。而別將具明謙。武科初試試官進去。依前例。以內禁將李延喆。兼領擧行之意。敢啓。傳曰。知道。
정조 7년
李亨元。以訓鍊都監言啓曰。本局從事官四員內。洪文泳。時帶臺職。韓大裕李耉永金師柱。明日庭試初試。俱爲赴擧。本局省記。無以推移。依例以把摠代直之意。敢啓。傳曰。知道。
정조 7년
李亨元。以訓鍊都監言啓曰。本局兼內吹。秋等習角賞格。依啓下單子。木綿三十五匹。分等施賞之意。敢啓。傳曰。知道。
정조 7년
林錫喆。以禁衛營言啓曰。本營分授崇禮門南邊都城新築之間。舊築五間許將頹處。趁此未凍前。卽爲撤毁改築。而把守軍兵。令該軍門。量宜定送守直事。自兵曹草記。允下矣。固當卽爲擧行。而所入石子。姑未準備。急速浮石就緖後。毁撤始役。啓請把守之意。敢啓。傳曰。知道。
정조 7년
李亨元。以禁衛營言啓曰。本營兼內吹。今秋等習角賞格。依啓下單子。木綿三十四匹。分等施賞之意。敢啓。傳曰。知道。
정조 7년
李亨元。以御營廳言啓曰。本廳兼內吹。今秋等習角賞格。依啓下單子。木綿三十五匹。分等施賞之意。敢啓。傳曰。知道。
정조 7년
林錫喆。以御營廳言啓曰。依定奪。本廳來十一月十二月當上番軍。以湖西左道軍。先爲徵立矣。右部左司屬洪忠左道五哨軍。十月二十五日。京中逢點。十一月初一日。與中部右司軍兵。當爲替代立番。趁期調送。而其中如有尤甚之次邑及稍實邑之尤甚面里所在軍兵。則亦爲限麥秋停番事。旣承聖敎矣。本道監兵使處。一體行會之意。敢啓。傳曰。知道。
정조 7년
李亨元。以扈衛廳言啓曰。別將許侙。以其親病。呈狀乞遞。有難强令察任。改差。何如。傳曰。允。
정조 7년
朴祐源。以義禁府言啓曰。明日庭試初試時。本府都事。皆爲赴擧。武都事一員。本府入直。而當直入直都事。公事回公都事。文一二所禁亂都事。武一二所禁亂都事。無以推移。假都事六員。令該曹。各別擇差。以爲分排之地。何如。傳曰。允。
정조 7년
林錫喆。以義禁府言啓曰。保放罪人趙亨逵。還囚捧供事。命下矣。趙亨逵捧供次。還囚之意。敢啓。傳曰。知道。
정조 7년
癸卯九月十一日辰時。上御誠正閣。輪對官入侍時。禁府都事李雨普。敦寧判官柳詢。儀賓都事李義福。戶曹佐郞尹勉遠。禮曹佐郞朴尙春。左承旨柳義養。假注書李儒修。記事官李崑秀尹行任。以次進伏訖。上曰。輪對官。以次進前。可也。李雨普進伏。上問職姓名。對曰。義禁府都事臣李雨普也。上曰。職掌不必問。仍問所懷。雨普對曰。無所懷矣。柳詢進伏。上問職姓名。對曰。敦寧判官臣柳詢也。上問職掌。對曰。譜閣守直而已。上問所懷。對曰。無所懷矣。李義福進伏。上問職姓名。對曰。儀賓府都事李義福也。上問職掌。對曰。別無所掌矣。上問所懷。對曰。無所懷矣。尹勉遠進伏。上問職姓名。對曰。戶曹佐郞臣尹勉遠也。上曰。職掌不必問。仍問所懷。對曰。無所懷矣。朴尙春進伏。上問職姓名。對曰。禮曹佐郞朴尙春也。上問所懷。對曰。無所懷矣。上命輪對官先退。上命書傳敎曰。試官排望苟艱。當此大比之時。豈拘些少格式。今番庭試初試試官望。勿論本曹堂上承旨閣臣。通融擬望事。分付。上命退。諸臣以次退出。
정조 7년
癸卯九月十一日巳時。上御誠正閣。禮房承旨入侍時。行右承旨朴祐源。假注書朴能源。記事官李崑秀尹行任。以次進伏訖。上曰。試官斯速出牌。賤臣承命出。連爲催促回奏。上曰。武所試官牌去來。知入。又命。文武所試官幾人進乎。賤臣承命出。未及回奏。上命退。諸臣以次退出。
정조 7년
癸卯九月十一日午時。上御誠正閣。同副承旨入侍時。同副承旨趙興鎭。假注書朴能源。記事官李崑秀尹行任。以次進伏訖。上曰。試官去來書入。賤臣承命出書入。上曰。兪岳柱。以何樣病。懸頉乎。知入。試官在外人。亦爲知入。賤臣承命回奏。上命書傳敎曰。今日監煎都提調仕進云。無故之人。何不入來。提調鄭尙淳許遞。今日政差出。待下批牌招察任。上命退。諸臣以次退出。
정조 7년
癸卯九月十一日酉時。上御誠正閣。坐直承旨入侍時。右副承旨林錫喆。假注書朴能源。記事官李崑秀尹行任。以次進伏訖。上謂錫喆曰。今番科作得見否。錫喆曰。臣未及見之。而略聞諸作。則掇文句法。儘極佳妙矣。上曰。此榜可謂善出矣。上曰。監試官望筒持入。賤臣承命捧入。上命退。諸臣以次退出。
정조 7년
行都承旨李憲默在外。行左承旨朴祐源齋直。右承旨未差。左副承旨李亨元齋宿。右副承旨林錫喆齋直。同副承旨趙興鎭齋宿。注書二員未差。假注書李儒修齋宿朴能源齋宿。事變假注書李敬五仕。
정조 7년
大駕詣摛文院。入堂內後。奎章閣政院玉堂藥房口傳問安。答曰。知道。
정조 7년
林錫喆啓曰。文二所試官洪良浩。時無職名。令該曹口傳付軍職。何如。傳曰。允。
정조 7년
兵曹口傳政事。副司直洪良浩。
정조 7년
傳于李亨元曰。備郞留待。
정조 7년
癸卯九月十二日辰時。上詣摛文院。齋宿入侍時。行左承旨朴祐源。左副承旨李亨元。右副承旨林錫喆。同副承旨趙興鎭。假注書李儒修朴能源。記事官李祖承李崑秀。檢校直閣金憙徐龍輔。待敎尹行任。以次侍立。上具翼善冠衮龍袍。乘輿出協陽門至摛文院。入詣堂內。下敎曰。左承旨同副承旨入侍。賤臣承命出。與行左承旨朴祐源。同副承旨趙興鎭偕入進伏。又下敎曰。漢城判尹檢校直閣入侍。賤臣承命出。與漢城判尹徐有隣。檢校直閣金憙徐龍輔偕入進伏。上曰。承旨前望單子入之。賤臣承命捧入。上曰。新除授承旨尹坊。曾經都承旨云。勿爲出牌。上曰。今日試所儒生。入門數甚多。此是鄕擧子多來之致。仍命李祖承李儒修。分往一二所。以多選鄕儒之意。申飭兩所試官。上曰。備邊郞待令。又下敎曰。湯劑一貼煎入。上命諸承史諸閣臣兵曹堂上別雲劍。皆令入侍。仍宣饌訖。亨元曰。備邊郞待令。而門限已屆。何以爲之乎。上曰。入侍。備邊郞趙弘鎭進伏。上命承史少退。夜至三更。上將詣璿源殿。命祐源書駕前下敎曰。今番殿試進定日字。爲念遐方儒武滯京之弊。槪以都下米價太高。主客俱困故耳。聞今武試兩所擧子。恰至萬人。以萬數試三技。當費旬餘。如是則必無及期出榜之理。宜有別般周便之擧。分三所試取。似好以此意問于一二所上試官。使之今日內具意見。論理草記。見今畿農判歉。艱食日甚。聞惠廳貢米之去月今月所先下。殆近二萬石。而近來米肆。索價愈高。若此不已。一包之直。幾何至於過十金乎。此皆廛人極意操縱之故。向以此事飭敎何如。而該署何不隨卽束濕。當該廛人頭目。付攸司。待科試出榜。嚴刑捧供草記。該署官員。一傡拿問處之。大駕仍出。諸臣以次陪從。
정조 7년
行都承旨李憲默在外。行左承旨朴祐源坐。右承旨未差。左副承旨李亨元坐。右副承旨林錫喆坐直。同副承旨趙興鎭坐直。注書二員未差。假注書李儒修仕朴能源仕直事變假注書沈銖仕。
정조 7년
朴祐源啓曰。玉堂備員間。視事。頉稟。傳曰。知道。
정조 7년
大駕詣眞殿。行祭後還內。奎章閣政院玉堂藥房口傳問安。答曰。知道。
정조 7년
傳于李亨元曰。違牌臺諫許遞。前望單子入之。
정조 7년
掌令前望單子入之。沈基泰落點。
정조 7년
左副承旨李亨元啓曰。校理沈基泰。移拜臺職。玉堂上下番俱空。事甚未安。校理金方行。自鄕上來云。卽爲牌招入直。何如。傳曰。允。
정조 7년
兵曹參判前望單子入之。尹塾落點。
정조 7년
傳于李亨元曰。軍士房承旨與武三所試官入侍。
정조 7년
傳于朴祐源曰。同副承旨入侍。
정조 7년
兩司長官前望單子入之。大司諫尹塾。大司憲金履素落點。
정조 7년
趙興鎭啓曰。合辭方張之時。諫院無詣臺之員。事甚未安。試所進去及疏批未下外。行大司諫尹塾。卽爲牌招。何如。傳曰。允。
정조 7년
李亨元啓曰。事變假注書李敬五。身病猝重。勢難察任。今姑改差。何如。傳曰。允。
정조 7년
李敬五改差。代以沈銖爲事變假注書。
정조 7년
以全羅監司加分令廟堂稟旨事狀啓。傳于趙興鎭曰。依狀請施行事。回諭。
정조 7년
傳于趙興鎭曰。安胎使以下書啓。
정조 7년
以觀象監安胎使書啓。傳于趙興鎭曰。元子胎封時安胎使判尹徐浩修。中豹皮一領賜給。從事官正郞李東稷。旣兼書標之役。賞典別無前例。特爲陞敍。陪胎兼奏時官安思彦。傳香兼監役官李命求等。兼管數事。亦非前例。相當職調用。下人及京外工匠等。令該曹該道。視最多例。加數米布題給。
정조 7년
傳于趙興鎭曰。元子胎封本道監司李秉模。中虎皮一領賜給。地方官差使員郡守鄭持淳陞敍。
정조 7년
傳于趙興鎭曰。元子安胎時。本道本邑監役將校吏屬等。從優施賞。以示朝家飾慶之意。擧行形止及各人姓名。列錄狀聞之意。下諭。
정조 7년
傳于趙興鎭曰。元子安胎中使金壽光。中豹皮一領賜給。下人考例。優數施賞。
정조 7년
以校理金方行牌不進罷職傳旨。傳于趙興鎭曰。只推。
정조 7년
朴祐源。以吏曹言啓曰。今此景慕宮望祭獻官禮曹參判趙時俊。行副司直尹塾。實預差。啓下矣。趙時俊。以身病呈辭入啓。尹塾。移拜大司諫。不得已以前大司憲鄭昌順。改付標以入之意。敢啓。傳曰。知道。
정조 7년
朴祐源。以吏曹言啓曰。今此景慕宮望祭獻官。以前大司憲鄭昌順。改付標以入。而時無職名。令該曹口傳付軍職。何如。傳曰。允。
정조 7년
兵曹口傳政事。副司直鄭昌順。
정조 7년
朴祐源。以兵曹言啓曰。今此王大妃殿加上尊號。景慕宮追上尊號。惠慶宮加上尊號。合三慶庭試別試武科初試時。三所試官望。今方擬入。而時無職名人。口傳付軍職。何如。傳曰。允。
정조 7년
李亨元。以訓鍊都監禁衛營御營廳言啓曰。月覲門西邊宮墻十一間。景秋門北邊宮墻二十一間。低下將頹處。未寒前改築吉日推擇。則今月十八日爲吉云。以此撤毁改築之意。敢啓。傳曰。知道。
정조 7년
李亨元。以兵曹言啓曰。因訓鍊都監禁衛營御營廳草記。月覲門西邊宮墻十一間。景秋門北邊宮墻二十一間。低下將頹處。未寒前改築吉日推擇。則今月十八日爲吉云。以此日撤毁改築事。允下矣。役處浩大。把守軍兵。自始役日。各該軍門。隨其字內。多數定送。限改築間。嚴加守直。而亦令紫門監。堅實圍排之意。分付。何如。傳曰。允。
정조 7년
李亨元。以武一所言啓曰。武所分三所試取當否。論理草記事。傳敎矣。一所捧單都數。殆近五千。開場日所試單技。僅爲千數。十七日未暮前出榜。恐難預度及分試似無掣礙之慮。而科場分所。事體不輕。臣不敢擅便。上裁。何如。傳曰。三所試官。其例非今斯今。及今分設。公私俱便。分三所試取。三所試官。卽令該曹擬入。仍卽牌招。監試官望。一體擬入。兩所分取。尙有疊單之弊。況三所分設之時。尤當致察。以此意。三所試官處。各別嚴飭。今番三所應試。則以一二所單子中。晩呈字數越送。一二三所。各取百人。而入格之數。如或此所有餘數。他所未準數。有餘數之所。原額百人外。加付幾人。一二三所。通融計額。以準三百之額事。知悉擧行。處所。以南小營設行。可也。
정조 7년
李亨元。以武二所言啓曰。分三所試取當否。論理草記事。傳敎矣。二所捧單都數。至於四千四百二十人之多。而開場日所試取柳葉箭。不過九百餘人。十八日前出榜。有難預料。及今分所。恐合便宜。而科場事體不輕。臣不敢擅便。上裁。何如。傳曰。依一所草記批旨擧行。可也。
정조 7년
李亨元。以刑曹言啓曰。卽接禮曹移文。則全羅右水營水軍罪人金顯祉。洪忠水營水軍罪人李觀用。俱以今四月文科覆試時。借述代述罪水軍充定。而今番漢城試初試。金顯祉兩場入格。李觀用初場入格的實。依庚子傳敎。啓稟施行云矣。全羅道金堤郡水軍罪人金顯祉。洪忠道洪州牧水軍罪人李觀用。依定式。免役事。分付各該道臣。何如。傳曰。允。
정조 7년
趙興鎭。以都摠府言啓曰。今日入直內三廳武兼禁軍及軍兵等。當爲中日習射。而摛文院齋宿相値。不得爲之之意。敢啓。傳曰。知道。
정조 7년
趙興鎭。以武二所言啓曰。今此草記批旨內。武科初試。分三所試取。一二所單子中。晩呈字數越送事。命下矣。臣所晩呈單子中。京畿二十四字三十張及原春道四字五張。合二十八字三十五張。越送三所之意。敢啓。傳曰。知道。
정조 7년
趙興鎭。以武一所言啓曰。依本所草記批旨。收單都數四千七百二十九張內。晩呈單子一千五百六張封印。待三所試官點下。別定差備官。領送三所之意。敢啓。傳曰。知道。
정조 7년
趙興鎭。以武二所言啓曰。臣所捧單擧子元數四千四百二十人內。二人以試官相避。移送一所。自一所相避移來臣所七人。合爲四千四百二十五人內。今日柳葉箭已射九百六十人內。入格一百十二人。未及試取三千六十五人之意。敢啓。傳曰。知道。
정조 7년
趙興鎭。以武二所言啓曰。臣所擧子。自天字至裳字爲半字捧單。元數四千四百二十人。今方開場。而會試期日不遠。擧子數多。在前如此之時。有先取柳葉箭之規。而貫革亦有加設之例。依近例。六貫革加設。試取之意。敢啓。傳曰。知道。
정조 7년
趙興鎭。以武二所言啓曰。臣所今日柳葉箭入格二百六人。昨日入格一百十二人。合爲三百十八人。柳葉箭今已畢試。騎芻仍爲試取之意。敢啓。傳曰。知道。
정조 7년
趙興鎭。以武一所言啓曰。會試期日迫近。而本所擧子都數爲四千七百二十九人。當此短煦。實有期限前未畢試之慮。故今日平明開場。先自柳葉箭。八貫革試取之意。敢啓。傳曰。知道。
정조 7년
趙興鎭。以武一所言啓曰。今日本所應射擧子。自天字至秋字。一千五十人內。入格六十人之意。敢啓。傳曰。知道。
정조 7년
趙興鎭。以武二所言啓曰。臣所今日騎芻。已射五十人。而全無入格之意。敢啓。傳曰。知道。
정조 7년
趙興鎭。以武一所言啓曰。本所今日柳葉箭應射擧子。自牧字至薑字二千一百二十一人內。入格一百二十六人。未入格一千九十五人之意。敢啓。傳曰。知道。
정조 7년
趙興鎭。以武三所言啓曰。一所移來擧子一千五百四人。二所移來擧子一千四百三十五人。都數爲二千九百三十九人。而當此短晷。實有期限前未畢試之慮。故今日開場。先自柳葉箭。八貫革試取之意。敢啓。傳曰。知道。
정조 7년
趙興鎭。以武三所言啓曰。柳葉箭。自天字至宿字。入格十七人。未入格六百八十三人之意。敢啓。傳曰。知道。
정조 7년
趙興鎭。以兵曹言啓曰。依下敎。侍衛禁軍武藝出身武藝別監及內吹等處。設粥以饋之意。敢啓。傳曰。知道。
정조 7년
趙興鎭。以訓鍊都監言啓曰。依下敎。挾輦軍別技軍兼內吹等處。設粥分饋之意。敢啓。傳曰。知道。
정조 7년
趙興鎭。以禁衛營言啓曰。依下敎。本營槍劍軍等處。設粥分饋之意。敢啓。傳曰。知道。
정조 7년
趙興鎭。以御營廳言啓曰。依下敎。本廳兼內吹等處。設粥分饋之意。敢啓。傳曰。知道。
정조 7년
趙興鎭。以禁衛營言啓曰。本營分授崇禮門南邊都城撤毁改築處。所入石子。今月十二日爲始。蘆原近處。浮出取用之意。敢啓。傳曰。知道。
정조 7년
趙興鎭。以訓鍊都監言啓曰。都監分授都城白岳山西邊體城四間頹圮處。今已畢築。女墻仍爲始役。把守軍兵。依例撤罷之意。敢啓。傳曰。知道。
정조 7년
趙興鎭。以禮曹言啓曰。今此庭試殿試時。親臨與命官擧行。臨時稟定事。已爲啓下矣。今九月十八日。庭試文武科殿試。何以爲之乎。敢稟。傳曰。以親臨磨鍊。處所。當臨時下敎。
정조 7년
趙興鎭。以兵曹言啓曰。今九月十八日。王大妃殿加上尊號。景慕宮追上尊號。惠慶宮加上尊號。合三慶庭試別試武科殿試節目。當爲磨鍊。而凡於殿試。親臨與命官。前期稟旨後。節目磨鍊事。曾已定式矣。今番則何以爲之。而處所。以何處磨鍊乎。敢稟。傳曰。以春塘臺親臨磨鍊。
정조 7년
趙興鎭。以兵曹言啓曰。卽接刑曹移文。則成均館啓辭據。今番九日製時。京居幼學洪胤祚。坡州居幼學朴省身等。攔入場中。竊取他券罪。京居幼學李益顯。率入隨從罪。京居良人朴師哲。冒入隨從罪。依法典。降定水軍云。罪人洪胤祚。平安道淸北宣川防營水軍充定。罪人朴省身。黃海水營所屬長淵縣水軍充定。罪人李益顯。慶尙左水營所屬蔚山府水軍充定。罪人朴師哲。慶尙右水營所屬熊川縣水軍充定。竝定驛子。押送各其配所之意。敢啓。傳曰。知道。
정조 7년
掌令沈基泰啓曰。臣曾經執義。今此見職。揆以公格。勢難仍冒。請命遞斥臣職。答曰。依啓。
정조 7년
傳于趙興鎭曰。校理沈基泰。仍任前職。
정조 7년
癸卯九月十三日子時。上詣眞殿。親祭入侍時。行左承旨朴祐源。左副承旨李亨元。右副承旨林錫喆。同副承旨趙興鎭。假注書李儒修朴能源。記事官李祖承李崑秀。檢校直閣金憙徐龍輔。待敎尹行任。以次侍立。上具翼善冠衮龍袍。乘輿出摛文院。詣眞殿自內行禮訖。仍爲回駕。亨元曰。端暉門內侍衛。元無入來之例。而五衛將李邦城。肆然突入。擧措惝怳。事體所在。誠極駭然。兵曹判書李𡊠。有不能檢飭之失。推考警責。李邦城所當重勘。而本院請推之外。無他可施之罰。何以爲之乎。上曰。依爲之。拿處。可也。出擧條仍還內。諸臣以次退出。
정조 7년
癸卯九月十三日辰時。上御誠正閣。軍士房承旨與三所試官入侍時。御營大將李柱國。同知中樞府事姜五成。僉知中樞府事田文顯。參試官申耆。左副承旨李亨元。假注書朴能源。記事官李祖承李崑秀。以次進伏訖。上謂柱國曰。今番武擧子。赴擧數極多。多日設場。非但試所之有弊。擧子之久留。亦甚可悶。今方設爲三所。俾卽斯速出榜矣。柱國曰。兩所旣試數十人。若分三所。各取百人。則一二所較多。三所較少。赴擧員數。實有不均之嘆。使三所試取後。分付入格人。以付於一二所。何如乎。上曰。依此爲之。可也。仍命監試官入侍。賤臣承命出。與大司憲鄭昌順。行大司諫李亨逵偕入進伏。亨逵曰。臣臺體生疎。日前賓對。雖伏承傳敎勿施之命。而臺職體重。旣遞旋仍。猶不可冒據。況旣避旋入。旣退旋出。以致擧措之郞當。物情之駭笑。今日監試。往役義重。不得不冒沒承膺。而及夫登筵。都憲所奏。尤增惶愧。臣何敢一刻仍冒於臺次乎。請命遞斥臣職。上曰。依啓。出擧條昌順曰。臣之自來情勢。不可冒居於臺次。而適値邦慶之無前。不敢言私。黽勉出肅。而今此諫長之引嫌。專由笏記之展讀。其爲所失。臣實爲首。諫長旣以此被遞。則臣何敢獨爲晏然。廉防所關。不可仍冒於臺次。請命遞斥臣職。上曰。依啓。出擧條上命書榻敎曰。大司憲大司諫前望單子入之。仍命退。諸臣以次退出。
정조 7년
癸卯九月十三日巳時。上御暎花堂。泮居儒生試取入侍時。行左承旨朴祐源。右副承旨林錫喆。同副承旨趙興鎭。假注書朴能源。記事官李崑秀尹行任。以次進伏訖。上命行任持御題往泮宮。試泮居儒生。開集春門。入試券取居首。表二下生員李尙榮。雷淵集一件賜給。三上進士李東翼。八子百選一件賜給。三中生員元允孫安景祺柳思模。草三中進士韓光裔。幼學元俊孫。進士李基崇。幼學李宅彬。生員尹勉任。各白綿紙四卷賜給。銘三下一生員孫鼎九。國朝寶鑑一件賜給。三下生員蘇洙中。表三下進士洪偉。幼學沈能益申維嶽李東運。進士金基普。生員李寅默。草三下生員金鎰睦黃中。銘草三下幼學李瑞濂。進士尹東壽趙居善。各白綿紙三卷賜給。銘次上幼學趙栢然安述祖丁南樞李喜龍宋贊鎭金命磾。進士李敬錫金相儒。幼學韓宅增。生員洪樂敏金佐漢。幼學金宗泌鄭奎東尹恒基柳綝任秉常。生員鄭東羽。幼學張弘矩。生員柳範休。幼學柳熿金鍊精。進士金聲國姜必敎洪晶浩。幼學鄭光夏。進士朴台鷹。幼學崔溟翼金龍浩。表草次上進士柳佺李英植。幼學洪景運。進士金致大南履樸李載源黃勉喆。生員柳焯。進士盧。生員李明孚。進士柳譚孟欽圭。幼學李宜英。生員鄭渭安珪。幼學金鼎烈。進士李英圭金景鎭。幼學李興一。進士李彦圭。生員柳烇李亨羽沈晉觀。銘草次上幼學金夢翔韓鳳來安宅之。進士李標。幼學孫星昌。進士申憘。幼學李大奎白最顯趙宅奎。生員鄭錫休。幼學趙雲衢金甲壽。生員張胤載。進士崔楨勳。幼學李光憲任思一金載贇金宗鐸鄭璿李憲銓李𣗖權思芠金履燾高應觀洪命周。生員申道浩。幼學金樂烈。進士朴燦璿。幼學韓穎。生員趙泰雲李之聃。幼學李亨源任志常鄭灝李漢紀張敬穆。各白綿紙二卷賜給。仍諭諸生曰。向者菊製。使之通方外者。欲爲爾等觀光也。聞爾等未及上京。庭試初試。昨雖設行。爾等參榜。亦未可知。且以遠道之人。咸聚京師。歉歲盤纏。想亦難辦。故於今日。特命試取。廣其額員。以次施賞。蓋出軫念之意也。又借方寸之地。親臨頒賞。亦是待士之義也。爾等須卽下鄕。以修學業。仍以御考試券。輪示諸生。諸生咸作而對曰。感激天恩。不知所達矣。上回駕還內。諸臣以次退出。
정조 7년
行都承旨李憲默在外。行左承旨朴祐源坐。右承旨李在學坐直。左副承旨李亨元坐直。右副承旨林錫喆坐。同副承旨趙興鎭坐。注書二員未差。假注書李儒修仕朴能源仕直事變假注書沈銖仕。
정조 7년
趙興鎭啓曰。明日常參經筵。取稟。傳曰。停。
정조 7년
趙興鎭啓曰。合辭方張之時。兩司無詣臺之員。事甚未安。除在外疏批未下試所進去外。未肅拜人員。竝卽牌招。何如。傳曰。允。
정조 7년
朴祐源啓曰。新除授右承旨李在學。卽爲牌招。何如。傳曰。允。
정조 7년
趙興鎭啓曰。堂后日記。限三日內修納。過限者。直捧拿處傳旨事。命下矣。其中李敬五朴能源沈晉賢金孝建。期限已過。尙不修納。拿處傳旨捧入之意。敢啓。傳曰。知道。其中朴能源。連在廳任。合有分揀之道。待改差後。更爲計日。如過定日。捧傳旨。
정조 7년
以李敬五等囚單子。傳于李在學曰。姑爲付過保放。使之限內修納。又復愆限。直爲還囚捧供。限內修納。以仍爲放送之意。草記。
정조 7년
以洪忠監司熊囕人物恤典狀啓。傳于李亨元曰。熊患尙不止息。誠甚可悶。嚴飭獵捉。以除民害。而獵捉之際。軍人輩之貽弊民間。反有甚於惡熊。竝以此意。措辭嚴飭兵使處事。回諭。
정조 7년
李在學啓曰。明日次對。兩司無進參之員。受由及疏批未下試所進去外。大司憲金履素。待開門牌招。何如。傳曰。允。
정조 7년
李亨元啓曰。大司諫尹塾。疏批已下。一體待開門牌招。以爲次對進參之地。何如。傳曰。允。
정조 7년
李亨元。以弘文館言啓曰。本館下番闕直。事甚未安。校理金方行。旣有只推之命。卽爲牌招。姑降入直。何如。傳曰。允。
정조 7년
李亨元。以訓鍊都監言啓曰。本局千摠沈。身病甚重。勢難察任。改差。何如。傳曰。允。
정조 7년
李亨元。以武一所言啓曰。今日平明開場柳葉箭薑字半字畢試。入格九人。未入格六十九人。三日入格都數一百九十五人。仍爲騎芻試取之意。敢啓。傳曰。知道。
정조 7년
李亨元。以義禁府言啓曰。李敬五金孝建沈晉賢等囚單子。姑爲付過保放。使之限內修納。又復愆限。直爲還囚。捧供限內修納。以仍爲放送之意。草記事。命下矣。李敬五金孝建沈晉賢等。依下敎。竝姑爲保放之意。敢啓。傳曰。知道。
정조 7년
李亨元。以庭試文科初試二所言啓曰。今此御覽榜目修正之際。三等第五人幼學李重容。祕封中姓貫。落漏不書。有違格式。故依例拔去。原榜目中。懸註以入。而片榜入啓之時。臣等矇未覺察。惶恐待罪之意。敢啓。傳曰。知道。勿待罪。
정조 7년
李亨元。以刑曹言啓曰。因關文僞造罪人金廷周妻閔召史擊錚。更加審理草記事。命下矣。此獄完決旣久。且經審理。豈有可以容議者。而特以我聖上欽恤好生之德。有此審理草記之命。謹取原案。反覆參究。則罪人金廷周。捕廳推問時。旣以僞造自服。及到本曹。乃敢變辭。以都監印盜踏爲招。而都監所用之印跡。印來較看。則範圍雖云相同。篆劃似有差異。故五年訊推。尙未取服。而但其僞造之狀。旣無參看。僞造之印。亦未執捉。則與眞贓現發。詞證明的者。稍有間焉。此爲渠稱冤之端。而捕廳承款。不啻丁寧。前後情節。昭不可掩。則揆以獄體。有難輕議。依前嚴訊。期於得情。何如。傳曰。以此草記。原文案粘尾入啓。
정조 7년
大提學黃景源疏曰。伏以。臣待罪文衡。已七朔矣。以情勢則至難强也。以筋力則至難進也。而祗因莫大之慶。昧冒承命。以少伸螻蟻之分。禮成後。謂當蒙恩遞免矣。居然因仍。遂踰春夏。陳章乞解。未蒙矜許。臣誠懇迫。不知所以自措也。乃者宿疾。乘秋復發。一夕之間。大寒戰者數四。精神昏瞀。不省傍人。食飮都廢。氣息垂絶。彌留旬餘。寒熱交攻。時月之內。萬無復起之望。竊自念癃老之臣。朝夕待盡。而謬荷眷遇之恩。尙叨文柄。同朝之臣。莫不嗟憐曰。大耋之年。何以居位也。行路之人。相與指點曰。篤老之人。何不告休也。臣聞之不勝慙悚。無以對人。況近者狗馬之疾。日益沈篤。使微命崇朝奄奄。至夕不絶。未可必也。雖欲效錙銖之勞。仰裨日月。不可得也。臣一息未絶之前。獲解文柄。則今日雖使入地。亦有榮矣。玆敢力疾具陳微懇。上瀆聰聽。伏惟殿下。曲垂矜諒。特解臣兼帶文衡之職。以安微分。不勝幸甚。答曰。省疏具悉。凡於撰進文字。每聞卿無難揮灑。精力之强旺。予常歎尙。卿其勿辭行公。
정조 7년
大司諫尹塾疏曰。伏以。臣元子宮誕辰初度。瑞日重光。岐嶷之姿漸就。桑蓬之儀載擧。吾東方億萬年無疆之休。實基於玆。上下齊歡。神人胥忭。況臣幸廁候班。獲霑賜饌之榮。私心攢祝。有倍常情。仍伏念。臣祗是枵然之一賤物也。前後在職。未有絲毫之報答。而七年之內。歷踐榮塗。濫躋亞月。負垂太過。覆餗是戒。兢兢一念。若在淵谷。向者都憲寵除。忽下於常參前席。累違恩召。自速嚴譴。至今追思。惶隕靡定。不意薄罷未幾。恩敍遽降。繼有此諫長特除。臣聞命震越。實不知措躬之所也。噫。臣之一身。非臣所有。銘鏤在心。矢死圖報。前後除旨。一未嘗逡巡退步。而至如臺閣之長。地望自別。有匪如臣譾劣所可堪承者。況臣受恩偏隆。晉秩太驟。自出仕路。初未一經臺地。而直當此兩府之長。則不但臣材識之鹵莽。言議之拙訥。自顧不稱。揆以廉隅。有不敢遽膺。則今之難冒。與前無別。天牌之下。進身無路。玆不得不隨詣闕外。略暴情實。伏乞天地父母。俯賜鑑諒。特命鐫罷。以安私分。仍治臣逋慢之罪。以肅朝綱焉。臣旣不以臺職自居。而有懷必陳。是臣之平日所願也。不避猥屑。玆敢附陳。惟聖明澄省焉。大抵士習之澆漓。專由於科場之得失。希倖成風。取早日甚。或有預書篇終而入場者。或有改糊連幅而各筆呈券者。一人倡之。滔滔皆是。爲主司者。雖有婁曠之聰明。其何能箇箇防僞。這這察姦乎。臣竊以爲捄此弊之道。專在於定限稍緩。嚴禁早呈。譏詗其雜謀。甄別其姦僞。苟有犯者。限年停擧。不齒造士。則庶可爲懲礪丕變之一助矣。答曰。省疏具悉。以初入臺地爲必遞之端。則推却年久之陳談。但及呈之時弊。亦足謂備一日之責。所謂依施。卿其勿辭行公。
정조 7년
持平洪秉益疏曰。伏以。臣猥以無似。濫通臺選。屢叨言任。曾不能出一言論一事。以補聖德之萬一。徒貽臺閣之羞恥。居常愧恧。無地自容。迺者柏府恩命。遽下於千萬夢想之外。臣怵畏分義。章皇出肅。一覲耿光。至願已足。而仍因蹲冒。斷無是理。且臣父母。年俱八耋。而臣父兩載沈淹之疾。近添寒感。暴泄兼作。氣息奄奄。有頃刻難支之勢。臣方寸煎灼。神魂飛越。臣無他兄弟。惟臣一人。獨自扶將。以此情勢。實無離捨供職之望。玆敢疾聲呼籲於天地父母。伏乞聖慈。俯察臣悶迫之情。亟遞臣職。以便救護。不勝幸甚。答曰。省疏具悉。爾其勿辭。救護父病。
정조 7년
癸卯九月十四日辰時。上御誠正閣。左承旨入侍時。行左承旨朴祐源。假注書朴能源。記事官李崑秀尹行任。以次進伏訖。上曰。昨日試取。可謂盛擧。而偶閱落券。亦有一二遺珠者。是甚可惜。祐源曰。儒生輩擧皆歡忻感祝。實爲聳勸之方。下情不勝喜幸矣。上命持一二所榜以入。賤臣承命出。未及回奏。上命退。諸臣以次退出。
정조 7년
癸卯九月十四日巳時。上御誠正閣。推考房承旨入侍時。同副承旨趙興鎭。假注書朴能源。記事官李崑秀尹行任。以次進伏訖。上曰。金養和。以禁軍冒赴庭試。至占初試。揆以師律。萬萬駭然。令兵判。査問委折草記。禁軍別將。爲先記過。仍命退。諸臣以次退出。
정조 7년
癸卯九月十四日酉時。上御誠正閣。戶房承旨入侍時。右承旨李在學。假注書朴能源。記事官李崑秀尹行任。以次進伏訖。上命書傳敎曰。不過申飭。科亦出榜。且聞筵臣言。貢米渠自受出。仍各分散。及於市肆者無多云。此則勢似然矣。米廛市人囚禁人。姑爲放送。勿如前操縱之意。嚴飭。平市官員拿處。今姑分揀。廟堂設置貢市堂上。蓋欲察飭此等事也。有名無實。莫若近來。此後另加惕念之意。一體申飭。仍命退。諸臣以次退出。
정조 7년
行都承旨李憲默在外。行左承旨朴祐源坐。右承旨李在學坐。左副承旨李亨元坐直。右副承旨林錫喆坐直。同副承旨趙興鎭坐。注書二員未差。假注書李儒修仕朴能源仕直。事變假注書沈銖仕。
정조 7년
李亨元啓曰。明日常參經筵。取稟。傳曰。停。
정조 7년
傳于林錫喆曰。大臣備局堂上引見。
정조 7년
李亨元啓曰。禁御兩營將官來言。今日本營軍兵。日次私習云矣。敢啓。傳曰。停。
정조 7년
李亨元啓曰。右邊捕盜大將具明謙。削職事。命下矣。在前如此之時。有他邊大將兼察之例。今番則何以爲之。敢稟。傳曰。左大將兼察。
정조 7년
兵曹。以李昌運爲右邊捕盜大將。
정조 7년
李亨元啓曰。新除授右邊捕盜大將李昌運。卽爲牌招。以爲傳授命召及大將牌傳令牌。何如。傳曰。允。
정조 7년
以咸鏡監司親騎衛等都試停止令廟堂稟旨事狀啓。傳于李亨元曰。依狀請施行事。卽令廟堂。回諭。
정조 7년
李亨元。以兵曹言啓曰。依下敎。禁軍別將具明謙。內禁衛將李延喆。竝改差之意。敢啓。傳曰。知道。
정조 7년
兵曹。以李漢泰爲禁軍別將。
정조 7년
林錫喆。以武一所試官意啓曰。副試官行副司直具明謙。以前任禁軍別將。記過待令。其代。令政院稟旨變通。何如。傳曰。允。
정조 7년
林錫喆啓曰。武一所試官具明謙。以禁軍別將。削職事。命下矣。原單子。改付標以入之意。敢啓。傳曰。知道。
정조 7년
李亨元。以兵曹言啓曰。今此春塘臺親臨宣薦南行禁軍試射時。番將當爲備員。一番內禁衛將李延喆改差之代。口傳差出。爲進參之地。何如。傳曰。允。
정조 7년
兵曹口傳政事。以許𣷯爲內禁衛將。
정조 7년
李亨元。以都摠府言啓曰。今日入直內三廳武兼禁軍及軍兵等。當爲中日習射。而內試射相値。不得爲之之意。敢啓。傳曰。知道。
정조 7년
李亨元。以兵曹言啓曰。五衛將李漢明。素患痰癖之症。近益添劇。時月之內。無望供職。呈狀乞遞。實病旣如此。則宿衛輪番之任。不可久曠。今姑改差。何如。傳曰。允。